Грут-Айленд

Грут-Эйландт, таксама Грут-Айленд () — найбуйнейшы востраў у заліве Карпентарыя. Належыць Аўстраліі. Плошча — 2 326,1 км². Насельніцтва (2016 г.) — 2 811 чал. Назва, дадзеная падарожнікам Абелем Тасманам у 1644 годзе, перакладаецца з галандскай мовы як «вялікі востраў».

Востраў Грут-Айленд размешчаны за 47 км ад бліжэйшай мацерыковай часткі Паўночнай тэрыторыі, паўвострава Арнем-Ленд, а таксама за 630 км ад горада Дарвін. Працягласць вострава з усходу на захад — каля 50 км, з поўначы на поўдзень — каля 60 км. Востраў нізінны, сярэдняя вышыня над узроўнем мора — 15 м. Найвышэйшы пункт Грут-Айленда — пагорак Сентрал-Хіл (219 м).

Клімат трапічны з гарачым, вільготным летам і частымі навальніцамі. На Грут-Айлендзе можна вылучыць два сезоны — сухі пад уплывам вятроў, якія дзьмуць з паўднёвага ўсходу, і сезон дажджоў пад уплывам мусонаў. Сезон дажджоў на востраве доўжыцца з лістапада па красавік. Сярэдняя тэмпература ў гэты час года — 25-38 °C. Перыяд засухі доўжыцца з мая па кастрычнік. Тэмпература ў гэты час года — 10-30 °C. Сярэднегадавая колькасць ападкаў — каля 1177 мм.

Асноўнае насельніцтва складаюць абарыгены з племені аніндыляква.

На востраве здабываюць марганец. Плануецца развіваць турызм.

 Спасылкі 
 Groote Eylandt Aboriginal Trust
 Long-term landscape evolution on Groote Eylandt, Northern Territory
 Little-known island of riches wants to become a tourist hotspot
 Groote Eylandt: the island where they keep crocs as pets

Катэгорыя:Арафурскае мора
Катэгорыя:Астравы Аўстраліі
Катэгорыя:Астравы Ціхага акіяна